Anders Danielsen Lie

Anders Danielsen Lie (født 1979) er en norsk filmskuespiller, lege og musiker.

 Bakgrunn og virke 

 Skuespiller 
Han ble kjent som barneskuespiller for tittelrollen i spillefilmen Herman fra 1990, og som ung voksen for hovedrollene i filmene Reprise fra 2006 og Oslo, 31. august fra 2011. Han har senere medvirket i en rekke internasjonale filmproduksjoner og har spilt flere roller på engelsk og fransk. 

For Oslo, 31. august fikk han blant annet skuespillerprisen ved Premiers Plans Film Festival 2012 og Kanonprisen 2011 for beste mannlige hovedrolle.

I 2018 spilte han Anders Behring Breivik i Paul Greengrass' film om terrorangrepene i 2011 basert på Åsne Seierstads dokumentarbok En av oss.

I filmen Den største forbrytelsen om deportasjonen av de norske jødene fra 2020 spilte Danielsen Lie den norske politiinspektøren Knut Rød. 

I 2021 spilte han sentrale roller i Verdens verste menneske av Joachim Trier og Bergman Island av den franske regissøren Mia Hansen-Løve. Begge filmene deltok i hovedkonkurransen ved Filmfestivalen i Cannes 2021. For Verdens verste menneske vant han prisen for beste mannlige birolle utdelt av National Society of Film Critics i 2022 og Amandaprisen 2022 i samme klasse.

Høsten 2023 hadde han premiere med sin tolvte franske film, med den franske tittelen Première affaire. Den norske premieren fant sted i mars 2024, og i Norge ble filmen vist med den engelske tittelen First case. Regissør og manusforfatter for denne filmen er Victoria Musiedlak. Danielsen Lie har også en mindre rolle i filmen Mother's Instinct, regissert av Benoît Delhomme. Filmen hadde premiere i 2024 med Anne Hathaway i en av hovedrollene.

 Lege 
Sammen med Maria Øverås skrev han fagboken Sex og sånt, som vant Kultur- og kirkedepartementets fagbokpris 2007. Boka var også nominert til Brageprisen 2007 i kategorien Åpen klasse (Sakprosa for barn). Danielsen Lie har vært skribent for flere norske aviser, hovedsakelig om temaer knyttet til helse og helsepolitiske spørsmål. 

Danielsen Lie jobber til daglig som allmennpraktiserende lege i Oslo. Han jobbet som assisterende bydelsoverlege i Nordre Aker under koronaviruspandemien 2020–2022, og har fortsatt denne stillingen per mars 2024. 

 Musiker 
I 2011 utga han musikkalbumet This is autism, basert på kassettopptak fra oppveksten. Den 2. februar 2024 utga han sitt andre studioalbum, Idiosyncrasy.

 Familie  
Han er barnebarn av krigskorsmottakeren Per E. Danielsen, sønn av skuespillerinnen Tone Danielsen og gift med modellen Iselin Steiro. 

 Filmografi 

 Spillefilmer 
 1990: Herman – Herman
 2006: Reprise – Philip
 2009: Skjult – Peter
 2010: Tomme Tønner – Nico
 2011: Oslo, 31. august – Anders
 2014: Fidelio, l'odyssée d'Alice – Felix
 2015: Ce sentiment de l'été – Lawrence
 2016: Personal Shopper – Erwin
 2016: Approaching the Unknown – Greenstreet
 2017: Rodin – Rainer Maria Rilke
 2017: La nuit a dévoré le monde – Sam
 2018: 22 July – Anders Behring Breivik
 2020: Den største forbrytelsen – Knut Rød
 2021: Verdens verste menneske – Aksel Willman
 2021: Bergman Island –Joseph/Anders
 2022: Syk pike – lege
 2023: Première affaire – Alexis Servan
 2024: Håndtering av udøde
 2024: Mother's Instinct
 2024: Quislings siste dager – Peder Olsen
 2025: Affeksjonsverdi – en scenearbeider på Nationaltheatret 

 TV-serier 
 2010: Koselig med peis – Terje
 2016: Mammon – Johannes Ritter Hansen
 2016: Nobel – Jon Petter Hals
 2024: Quisling – TV-versjonen av filmen Quislings siste dager

 Priser og nominasjoner 
 1991: Vant Special award for Best Young Performer in a Foreign Film under Young Artist Award for rollen som Herman i HermanTwelfth Annual Youth in Film Awards 1989-1990   , Youngartistawards.com
 1992: Vant klassen beste mannlige skuespiller under Filmfestivalen i Paris (Frankrike) for rollen som Herman i HermanParis Film Festival, Awards for 1992, IMDB
 2007: Vant Fagbokprisen under Kulturdepartementets priser for barne- og ungdomslitteratur for Sex og sånt sammen med Maria Øverås
 2012: Vant Honorable mention for beste mannlige skuespiller under RiverRun International Film Festival (USA) for rollen som Anders i Oslo, 31. augustThe Awards are in!  , Riverrunfilm.com
 2012: Vant klassen beste mannlige hovedrolle under Kanonprisen 2011 for Oslo, 31. august
 2022: Vant klassen beste mannlige birolle under Amandaprisen 2022 for Verdens verste menneske
 2022: Vant klassen beste mannlige birolle under National Society of Film Critics 2022 for Verdens verste menneske

 Nominasjoner 
 2007: Nominert til Kanonprisen 2006 i klassen beste birolle for Reprise
 2007: Nominert til Brageprisen i klassen sakprosa for barn for Sex og sånt sammen med Maria Øverås
 2012: Nominert til beste mannlige skuespiller under Amandaprisen 2012 for rollen som Anders i Oslo, 31. august
 2017: Nominert til beste mannlige skuespiller under Gullruten 2017 for Nobel – fred for enhver pris
 2025: Nominert til Gullruten 2025 i klassen beste skuespiller birolle drama for Quisling

 Referanser 

 Eksterne lenker 



  Anders Danielsen Lie hos Filmweb

Kategori:Norske skuespillere
Kategori:Vinnere av Kanonprisen
Kategori:Personer fra Oslo
Kategori:Amandaprisen 2012
Kategori:Amandaprisen 2022‎
Kategori:Amanda for beste mannlige birolle
Kategori:Norske leger
Kategori:Norske musikere
Kategori:Norske forfattere
Kategori:Alumni fra Oslo katedralskole